b"\n_START_ARTICLE_\nLocomotora de Vapor 120-2131\n_START_SECTION_\nHist\xc3\xb2ria\n_START_PARAGRAPH_\nAdquirides inicialment pel Ferrocarril de Salamanca a la frontera portuguesa, van ser constru\xc3\xafdes a Alemanya pel fabricant Esslingen. \xc3\x89s un model molt est\xc3\xa8s durant l'\xc3\xbaltim ter\xc3\xa7 del s. XIX. En el seu moment result\xc3\xa0 innovador pel fet d\xe2\x80\x99introduir un eix davanter lliure (sense bieles) que el capacitava per a velocitats m\xc3\xa9s elevades. Van ser utilitzades per remolcar trens de viatgers en l\xc3\xadnies de poc pendent. Progressivament serien despla\xc3\xa7ades a mesura que va ser necessari un increment de pot\xc3\xa8ncia i prestacions, particularment a partir de finals de segle._NEWLINE_El 1928 l'antiga companyia seria absorbida per la Compa\xc3\xb1\xc3\xada del Oeste, on la present locomotora rebia el n\xc3\xbamero 77, i finalment el 1941 per Renfe, encara que tan sols n'existien ja dues de les tretze locomotores inicials. Des de llavors, serien utilitzades com a m\xc3\xa0quines de maniobres al dip\xc3\xb2sit de Salamanca, fins que foren retirades definitivament en la d\xc3\xa8cada de 1960.\n_START_SECTION_\nConservaci\xc3\xb3\n_START_PARAGRAPH_\nEl seu estat de conservaci\xc3\xb3 \xc3\xa9s bo. Entre els anys 1990 i 1991 es va sotmetre a un proc\xc3\xa9s de restauraci\xc3\xb3 de xapa i pintura."